b'\n_START_ARTICLE_\nDobroslav Jev\xc4\x91evi\xc4\x87\n_START_PARAGRAPH_\nDobroslav Jev\xc4\x91evi\xc4\x87, srpski politi\xc4\x8dar i \xc4\x8detni\xc4\x8dki vo\xc4\x91a (Pra\xc4\x8da kraj Rogatice, 1895. - Rim, listopad 1962.)\n_START_SECTION_\n\xc5\xbdivotopis\n_START_PARAGRAPH_\nZa Kraljevine Jugoslavije biran za narodnog zastupnika (rogati\xc4\x8dkog i novosadskog kotara) na listi Samostalne demokratske stranke. Smatran najistaknutijim pripadnikom \xc4\x8detni\xc4\x8dke organizacije u BiH i samozvanim vojvodom. Bio je \xc4\x8delnik vojvo\xc4\x91anskog dijela ORJUNE, a poslije je bio \xc4\x8dlan i Jugoslavenske nacionalne stranke. Nakon sloma kraljevine Jugoslavije 1941. bje\xc5\xbei u Budvu a odatle u rujnu u okupirani Split gdje pod talijanskim patronatom djeluje \xc4\x8detni\xc4\x8dka skupina, s ciljem stvaranja posebne srpske autonomije pod Italijom koja bi obuhvatila Dalmaciju, Liku, Bosnu i Hercegovinu. S I. Trifunovi\xc4\x87em Bir\xc4\x8daninom organizira suradnju \xc4\x8detni\xc4\x8dkih postrojbi s talijanskim okupacijskim vlatima u borbi protiv partizana. Koordinira prebacivanje \xc4\x8detni\xc4\x8dkih postrojbi iz Hercegovine u sjevernu Dalmaciju i Liku. Nakon njegova hu\xc5\xa1ka\xc4\x8dkoga govora \xc4\x8detnici su u listopadu 1942. na podru\xc4\x8dju prozorskog kotara (u sklopu talijanskih operacija) ubili vi\xc5\xa1e od tisu\xc4\x87u Hrvata i nekoliko stotina muslimana. Nakon tog zlo\xc4\x8dina vlasti NDH zatra\xc5\xbeile su od Talijana da protjeraju Jev\xc4\x91evi\xc4\x87a. Vjekoslav Vran\xc4\x8di\xc4\x87 i David Sin\xc4\x8di\xc4\x87, predstavnici NDH kod talijanske II. armate tra\xc5\xbee smirivanje \xc4\x8detni\xc4\x8dkih akcija i njihovo usmjeravanje prema partizanima. U lipnju 1942. Dra\xc5\xbea Mihailovi\xc4\x87 \xc5\xa1alje ga u Sloveniju da izvidi stanje i brojnost tamo\xc5\xa1njih \xc4\x8detnika. Uo\xc4\x8di talijanske kapitulacije aktivan je u Dubrovniku odakle 3.IX.1943. odlazi u Rijeku i produ\xc5\xbeuje u Rim gdje se povezuje s njema\xc4\x8dkom obavje\xc5\xa1tajnom slu\xc5\xbebom. U Trstu organizira izbjegle \xc4\x8detnike i vra\xc4\x87a ih u Opatiju gdje im se stavlja na \xc4\x8delo a 1944. vodi ih u Ilirsku Bistricu. Kao izaslanik D. Mihailovi\xc4\x87a (u dogovoru s posebnim njema\xc4\x8dkim opunomo\xc4\x87enikom za jugoistok H. Neubacherom) djeluje u Sloveniji na objedinjavanju svih kolaboracionista i \xc4\x8detnika radi stvaranja fronte protiv antifa\xc5\xa1isti\xc4\x8dkih snaga. U prolje\xc4\x87e 1945. bje\xc5\xbei u Italiju gdje ga Savezni\xc4\x8dke vojne vlasti uhi\xc4\x87uju i zatvaraju u logor Grottaglie. Tamo je neko vrijeme zatvoren s Viktorom Guti\xc4\x87em koji je izru\xc4\x8den, a Jev\xc4\x91evi\xc4\x87 se dokopao slobode i do smrti \xc5\xbeivio u Rimu.'